കരിങ്ങാരി സ്കൂൾ

വയനാട് ജില്ലയിലെ പൊരുന്നന്നൂർ വില്ലേജിൽ, വെള്ളമുണ്ട പഞ്ചായത്തിൽ സ്ഥിതി ചെയ്യുന്ന സ്കൂളാണ് കരിങ്ങാരി സ്കൂൾ. 1925-ഇൽ ഈ സ്കൂൾ സ്ഥാപിതം ആയി. തരുവണ കരിങ്ങാരി റോഡിനു അരികിൽ ആണ് ഈ സ്കൂൾ ഇപ്പോൾ പ്രവർത്തിക്കുന്നത് ഏകദേശം 500  നു അടുത്ത് വിദ്യാർഥികൾ ഇവിടെ പഠിക്കുന്നു. ഇപ്പോൾ  ഈ സ്കൂൾ കേരള സർക്കാർ വിദ്യാഭ്യാസ വകുപ്പിന് കീഴിൽ ആണ് .

 സ്കൂളിന്റെ തുടക്കം 
മഴുവന്നൂർ വലിയ ഇല്ലത്തെ കുട്ടികളെ പഠിപ്പിക്കുന്നതിനായി പൂമുഖത്തിൽ കുടിപ്പള്ളിക്കൂടമാണ് കരിങ്ങാരി സ്കൂളിന്റെ ആദ്യ രൂപം . ഇല്ലത്തെ അന്നത്തെ കാരണവരും  പോരുന്നന്നൂർ അംശാധികാരിയും ആയിരുന്ന  ഗോവിന്ദൻ എമ്പ്രാന്തിരി ആയിരിന്നു ഇതിനു മുൻകൈ എടുത്തത്.  പിന്നീട് പ്രദേശവാസികളുടെ സഹകരണത്തോടെ  മഴുവന്നൂർ കുന്നിലെ പുല്ലു മേഞ്ഞ ഷെഡിൽ കുറച്ചു വർഷം ഈ വിദ്യാലയം പ്രവർത്തിച്ചു വന്നു . ഗോവിന്ദൻ നായർ ആയിരുന്നു അന്ന് അധ്യാപകൻ ആയി പ്രവർത്തിച്ചത്. 

മഴുവന്നൂർ കുന്നിലെ സ്കൂള് ഷെഡ് വലിയ കാറ്റിലും മഴയിലും നിലം പതിച്ചതോടെ സ്കൂളിന്റെ നിലനിൽപ്പ് അപകടത്തിലായി.പാലിയാണ വട്ടോളി വീട്ടിലെ മുകൾ തട്ടിലായിരുന്നു തുടർന്ന് കുറച്ചു കാലം  സ്കൂൾ നടത്തപ്പെട്ടത്.വട്ടോളി വീടിന്റെ മുകൾ തട്ടിന് സ്കൂളിന്റെ ഭാരം സഹിക്കവയ്യാതെയായി. അവിടെ നിന്നും കോടുമാട് കുന്നിലെ ഷെഡിലേക്ക് മാറ്റുക ഉണ്ടായി. അവിടെ ഏകദേശം രണ്ടു വർഷം  പ്രവർത്തിച്ചതിനു ശേഷം ആണ്  ഏറെ കൂടിയാലോചനക്ക് ശേഷം ഇന്ന് സ്കൂൾ സ്ഥിതി ചെയ്യുന്നതിന്റെ അടുത്ത പറമ്പിൽ ഒരു കെട്ടിടം ഉണ്ടാക്കാൻ തീരുമാനമായി.മേനോൻ നമ്പീശൻ എന്നറിയപ്പെട്ടിരുന്ന ശ്രീ.പനങ്കുുറ്റി കേശവൻ നമ്പീശന്റെ നേതൃത്വത്തിലായിരുന്നു ആ തീരുമാനം.ശ്രീ.സി.ടി ഗോവിന്ദൻ നായർ,ശ്രീ വട്ടോളി അനനന്തൻ നായർ, കേശവൻ എമ്പ്രാന്തിരി , തേനോത്തുമ്മൽ ഉണ്ണിനായർ എന്നിവർ അദ്ധേഹത്തിന് ശക്തമായ പിന്തുണ നല്കി.കുറച്ച് ബെഞ്ചുകളും ബോർഡുകളുമല്ലാതെ അടിസ്ഥാന സൗകര്യങ്ങൾ ഒന്നുമില്ലായിരുന്നുവെങ്കിലും സ്കൂളിന്റെ അസ്തിത്വം വീണ്ടെടുക്കപ്പെട്ടു. ഈ കെട്ടിടത്തിൽ ആയിരുന്നു പിന്നീട് ഗോവിന്ദൻ മാഷും രുഗ്മിണി ടീച്ചറും താമസിച്ചിരുന്നത്  .

 ഇപ്പോഴത്തെ സ്ഥലത്തെ സ്കൂളിന്റെ പ്രവർത്തനം 
ഇപ്പോൾ സ്കൂൾ സ്ഥിതി ചെയ്യുന്ന സ്ഥലത്തെ ആദ്യത്തെ കെട്ടിടം നിർമ്മിച്ചത് സ്വാതന്ത്ര്യ സമര സേനാനിയും പൊതുപ്രവർത്തകനുമായിരുന്ന ശ്രീ പനങ്കുറ്റി കേശവൻ നമ്പീശൻ സംഭാവന നൽകിയ സഥലത്താണ്. ഇതിനു മുൻപ് ഉണ്ടായിരുന്ന  L  ആകൃതി ഉള്ള കെട്ടിടത്തിനു  താഴെ ആയിരുന്നു പഴയ സ്കൂൾ കെട്ടിടം ഉണ്ടായിരുന്നത്.  ആ കെട്ടിടം കാലപ്പഴക്കം മൂലം തകരാൻ തുടങ്ങിയപ്പോൾ  ആണ് മുത്തശ്ശി മാവിന്റെ തൊട്ടു താഴെ L ആകൃതിയിൽ ഉള്ള ഓട് മേഞ്ഞ  സ്കൂൾ കെട്ടിടം പണിഞ്ഞത്.  പിന്നീട് 1980-90 വർഷങ്ങളിൽ ആണ് ഇപ്പോഴത്തെ കിണറിനു സമീപത്തെ കോൺക്രീറ്റ് കെട്ടിടം പണി കഴിപ്പിച്ചത്. 1989 ൽ  ആണ് റിങ്ങ് ഉള്ള ഇപ്പോഴത്തെ കിണർ നിർമ്മിച്ചത്. ഇന്ന് പുതിയതായി വന്ന കെട്ടിടങ്ങൾ ഉള്ള സ്ഥലങ്ങൾ ഒക്കെ പഴയ കാലത്തു  സ്കൂളിന്റെ കളിക്കളം ആയിരുന്നു. നടയ്ക്കൽ റോഡ് കവലക്കു സമീപത്തു നിന്നായിരുന്നു സ്കൂളിന്റെ പ്രവേശനം.  മതിലിനു സമീപം തേക്ക്  മരവും വലിയ ശീമക്കൊന്ന മരങ്ങളും 1990 കൾ  വരെ ഉണ്ടായിരുന്നു. നടയ്ക്കൽ റോഡിനു അടുത്തായി പണ്ട്കാലത്തു കുമിട്ടി പീടികകകൾ ഉണ്ടായിരുന്നു.  സ്കൂളിനു  സ്ഥലം നൽകിയ പനങ്കുറ്റി കേശവൻ നമ്പീശൻ തരുവണ ബാങ്കിന്റെ സ്ഥാപനത്തിലും നേതൃസ്ഥാനം വഹിച്ചിരുന്നു.

 പഴയകാല പഠനരീതി 
ആദ്യ കാലങ്ങളിൽ വിദ്യാർത്ഥികളുടെ എണ്ണം കുറവായിരുന്നു.പ്രാഥമിക വിദ്യാലയങ്ങൾ എലിമെന്ററി സ്കൂൾ എന്ന പേരിലാണ് അറിയപ്പെട്ടിരുന്നത്.ഹെ‍ഡ്മാസ്റ്ററും ഒരധ്യാപകനുമാണ് സ്കൂൾ കാര്യങ്ങൾ നടത്തിയിരുന്നത്.ശ്രീ കേളപ്പൻ നായരാണ് ആദ്യത്തെ ഹെഡ് മാസ്റ്റർ.വിവിധ നിറങ്ങളിലുള്ള ചോക്കു കഷണങ്ങൾ വിദ്യാർത്ഥികൾക്ക് സമ്മാനിച്ചിരുന്ന സദാ ഡബിൾമുണ്ടും പച്ച ഷർട്ടും ധരിച്ചു വരുന്ന ആകർഷകമായ വ്യക്തിത്വത്തിൻറെ ഉടമയായിരുന്നു അദ്ദേഹം.രാമായണത്തിലെയും മഹാഭാരതത്തിലെയും കഥകളും ചതുഷ്ക്രിയകളും ആയിരുന്നു പ്രധാനമായും പഠിപ്പിച്ചിരുന്നത്.സ്ലെയിറ്റും പെൻസിലും മാത്രമായിരുന്നു പഠനോപകരണങ്ങൾ.

എമ്പ്രാന്തിരി,നമ്പീശൻ,നായർ,നമ്പ്യാർ,ഗുരുക്കൾ,കുറിച്ച്യർ,മൂസ്സത്,എന്നീ വിഭാഗങ്ങളിൽപെട്ട കുട്ടികളാണ് ആദ്യത്തെ കാൽ നൂറ്റാണ്ട് കാലത്തോളം ഈ വിദ്യാലയത്തിൽ പഠിച്ചിരുന്നത്.നാൽപ്പതുകളുടെ മധ്യത്തോടെ ക്രിസ്ത്യൻ സമുദായത്തിൽപ്പെട്ട ചില കുട്ടികളും ഇവിടെ പഠിച്ചിട്ടുണ്ട്.സ്കൂളിന്റെ അപ്ഗ്രഡേഷനു ശേഷം തരുവണ ഭാഗത്തു നിന്ന് മുസ്ലിം സമുദായത്തിൽപെട്ടവരും ഇവിടെ പഠിച്ചിട്ടുണ്ട്. കരിങ്ങാരി, പാലിയണ , മഴുവന്നൂർ , മേച്ചിലാട് , നടയ്ക്കൽ ,തരുവണ , പീച്ചംകൊട്  എന്നിവിടങ്ങളിൽ നിന്നും വിദ്യാർഥികൾ ഉണ്ടായിരുന്നു.പ്രവേശന രജിസ്റ്റർ പ്രകാരം ഈ സ്കൂളിലെ ആദ്യത്തെ വിദ്യാർത്ഥി മഴുവന്നൂർ ഇല്ലത്തു  ഗണപതി എമ്പ്രാതിരി  ആണ് .  മഴുവന്നൂർ ഇല്ലത്തെ ലക്ഷ്മി അന്തർജനം ആണ് കരിങ്ങാരി സ്കൂളിലെ ആദ്യ പെൺകുട്ടി വിദ്യാർത്ഥി ( ~ 1927) . ആദ്യകാലങ്ങളിൽ വിജയദശമിയോട് അനുബന്ധിച്ചുള്ള വിദ്യാരംഭത്തോടെ ആണ് സ്കൂൾ ആരംഭിച്ചിരുന്നത് . പിന്നീടാണ് ജൂൺ മുതൽ ഉള്ള അധ്യയന വർഷം  ബ്രിട്ടീഷുകാർ കൊണ്ടുവന്നത്. ഇന്ത്യയ്ക്ക് സ്വാതന്ത്ര്യം ലഭിച്ച 1947 ൽ  കരിങ്ങാരി സ്കൂളിൽ മധുരവിതരണവും ആഘോഷവും നടന്നിരുന്നു.  സ്വാതന്ത്ര്യ ലബ്‌ധിക്ക്  ശേഷം ആണ് സ്കൂൾ സർക്കാർ വക ആയതു.

1956 വരെ ഇത്  LP സ്കൂൾ ആയിരുന്നു . 1956  ൽ  UP സ്കൂൾ ആയി അപ്ഗ്രേഡ് ചെയ്തു. അന്നത്തെ കാലത്തു അഞ്ചാം ക്ലാസ് വരെ ആണ് LP സ്കൂൾ . 6,7,8  ക്ലാസ് UP സ്കൂൾ ആണ്. 9,10,11 ഹൈ സ്കൂളും. ഇവിടെ നിന്നും എട്ടാം ക്ലാസ് പാസ് ആയവർ തുടർ പഠനത്തിന്  വെള്ളമുണ്ട ഹൈ സ്കൂൾ ആണ് പോകാറുള്ളത്.

കരിങ്ങാരി സ്കൂളിലെ ആദ്യ എട്ടാം ക്ലാസ്സ് ബാച്ചിൽ നിന്നും പാസ്സ്  ആയവർ ( 1959, 65 വർഷങ്ങൾക്ക് മുൻപ്) - രാജൻ നമ്പീശൻ , പ്രഭാകരൻ ചങ്ങാടം, പുരുഷോത്തമൻ മഴുവന്നൂർ , പദ്മനാഭൻ കൂവണ, ദാമോദരൻ കുറുന്തൊലുമ്മൽ, കൊറോത്തുവീട്ടിൽ ഗോപാലൻ, ലക്ഷ്മി പൊതുവാൾ

 സ്കൂളുമായി ബന്ധപ്പെട്ടു കിടക്കുന്ന ചരിത്ര ശേഷിപ്പുകൾ 

 മഴുവന്നൂർ അമ്പലം - അമ്പലത്തിനു അടുത്തുള്ള കുന്നിലെ ഷെഡിൽ ആണ് ആദ്യകാല സ്കൂൾ പ്രവർത്തിച്ചിരുന്നത് 
 ആനപ്പാറ - സ്കൂളിന്റെ എതിർ വശത്തു ഉള്ള വയലിൽ ആനയുടെ ആകൃതിയിൽ ഉള്ള  വലിയ പാറ
 മലക്കാരി തറ - പണ്ട് കാലത്തു ഉണ്ടായിരുന്ന തറ. സ്കൂൾ വരുന്ന സമയത്തും  അതിനു മുൻപും  ഇവിടെ കരിങ്ങാരിയും മാനികഴിഞ്ഞി തറവാട്ടിലും ഉള്ളവർ സംഘടിപ്പിക്കുന്ന മലക്കാരി തിറ ഇവിടെ നടന്നിരുന്നു എന്നാണ് കേട്ടുകേൾവി .
 സ്കൂൾ മുറ്റത്തെ മുത്തശ്ശി മാവ് - പതിറ്റാണ്ടുകൾ പഴക്കം ഉള്ള മാവ്. ഇതിന്റെ ചുവട്ടിൽ ഇരുന്നു നൂറുകണക്കിന് വിദ്യാർത്ഥികൾ പഠിച്ചിരുന്നു .
 പഴയ കാല സ്കൂൾ രേഖകൾ - സ്കൂൾ ആരംഭം മുതൽ ഉള്ള ചരിത്ര രേഖകളും പുസ്തകങ്ങളും ഇപ്പോളും സ്കൂളിൽ സൂക്ഷിച്ചിരിക്കുന്നു

 സ്കൂളിൽ എത്തി ചേരൽ 
തരുവണ - കരിങ്ങാരി റോഡ് പണ്ട് ഉണ്ടായിരുന്നില്ല. പാലിയണാ വശത്തു നിന്നുള്ളവർ ചെമ്പൻ കുനി വയലിലൂടെയും , മഴുവന്നൂർ വശത്തു നിന്നുള്ളവർ മാനികഴിനി  വയലിലൂടെയും , ചങ്ങാടം വശത്തുള്ളവർ നടയ്ക്കൽ വയലിലൂടെയും ആണ് സ്കൂളിൽ എത്തി ചേരാറുള്ളത്.  1961 ൽ  ആണ് തരുവണ കരിങ്ങാരി റോഡ് ഉണ്ടാക്കിയത്. അന്ന് അത് വെറും മണ്ണ്പാത ആയിരുന്നു.  1973  ൽ   ആണ് അത് കല്ലിട്ട റോഡ് ആയതു. 1995 ൽ  ആണ് കരിങ്ങാരി റോഡ് ആദ്യമായി ടാർ ഇട്ടതു.  ആറുവാളിന്  അടുത്തുള്ള പൊള്ളയോട് കുറിച്യ തറവാടിൽ നിന്നും നടന്നു വരുന്ന കുട്ടികൾ ആണ് ഏറ്റവും ദൂരെ നിന്നും സ്കൂളിൽ വന്നവർ.  1987 മുതൽ 2005 വരെ തരുവണ നിന്നും കരിങ്ങാരി വരെ സ്ഥിരമായി നടന്നു വന്നിരുന്ന മൊതക്കര  സ്വദേശി ആയ പ്രദീപൻ മാഷ് എല്ലാവര്ക്കും പരിചിതമായ മുഖം ആണ്.  ആദ്യമായി സ്കൂളിൽ വാഹനത്തിൽ ( ബൈക്ക്) വന്നിരുന്ന  അധ്യാപകൻ ദ്വാരക സ്വദേശി ആയ ലൂയിസ് മാഷ് ആയിരുന്നു.  1980 മുതൽ സ്കൂളിൽ ഉച്ച കഞ്ഞി വിതരണം തുടങ്ങിയിരുന്നു. 1974 ലെ തിരഞ്ഞെടുപ്പ് മുതൽ കരിങ്ങാരി സ്കൂൾ പോളിങ് ബൂത്ത് ആയി പ്രവർത്തിച്ചിരുന്നു. കാലവർഷം കനത്തു പെയ്യുമ്പോൾ സ്കൂളിന് താഴെ ഉള്ള വയലിൽ വെള്ളം കയറി സ്കൂളിന്റെ അടുത്ത് വരെ എത്തുമായിരുന്നു.

വർഗ്ഗം:വയനാട് ജില്ലയിലെ കലാലയങ്ങൾ